SKRIFTLIG FORESPØRGSEL E-0837/00

af Mihail Papayannakis (GUE/NGL) til Kommissionen

(21. marts 2000)

Om: Udvinding ved ferronikkel i Platani, Ajia Sofia, Evia

Selskabet Larko A.E. påbegyndte sine aktiviteter i Ajia Sofia-området i Evia i maj 1997 og begyndte samtidig at transportere overfladelag af ferronikkel fra Platani.

Under henvisning til følgende:

- Generaldirektoratet for Miljø under Ministeriet for Miljø, Fysisk Planlægning og Offentlige Arbejder godkendte ved afgørelse nr. 111249/5.8.98 en miljørisikovurdering fra Larko, der var foretaget ved summariske procedurer, dvs. uden offentliggørelse af oplysninger eller underretning af de lokale myndigheder, hvilket er en overtrædelse af direktiv 85/337/EØF(1),

- lederen af skovdirektoratet for Evia overdrog ved sin afgørelse nr. 3243/2.11.98 selskabet 85,7 ha offentligt skovområde ved Platani, som hovedsagelig er dækket af nåleskov,

- skovinspektoratet i Halkida gav selskabet tilladelse til skovning, hvilket var i modstrid med bestemmelse nr. 4049/4.11.87 om skovningsforbud udstedt af samme skovdirektorat, som forbød græsning i Ajia Sofias nåleskov med henblik på at genoprette skovens naturlige miljø frem til 2007,

- der foreligger en klage indgivet af lokale indbyggere og organisationer til Statsrådet,

- Larkos arbejde i området i perioden 1998-99 har forårsaget skader på vejnettet mellem Ajia Sofia og Psahna på grund af transport af malm og kørsel med tunge køretøjer uden, og disse skader er ikke blevet repareret, og

- der er opstået problemer for områdets økosystem, især hvad angår nåleskoven, der også er et beskyttet område i overensstemmelse med den græske forfatning, samt ved kysten i Lamnionas, hvor der udledes rødt slam, fordi der ikke findes faciliteter til opsamling af affald, hvilket er til skade for såvel kvægopdræt som turisme i dette område.

Kan Kommissionen undersøge sagen og fastslå, om de passende undersøgelser af virkningerne for miljøet er blevet offentliggjort i henhold til lovgivningen, og om der er truffet andre foranstaltninger med henblik på korrekt gennemførelse af Fællesskabsretten? Hvilke foranstaltninger vil Kommissionen træffe, hvis den også selv konstaterer overtrædelser af Fællesskabets miljøbestemmelser svarende til de ovennævnte? Agter den at kræve, at de ansvarlige græske myndigheder tager de nødvendige skridt med henblik på at beskytte indbyggerne i området og genetablere det naturlige miljø?

(1) EFT L 175 af 5.7.1985, s. 40.

Svar afgivet på Kommissionens vegne af Margot Wallström

(13. april 2000)

Kommissionen havde ingen oplysninger om selskabet Larko i Evia. De aktiviteter, som er beskrevet af det ærede parlamentsmedlem, henhører under bilag II til direktiv 85/337/EØF, ændret ved direktiv 97/11/EF(1).

I egenskab af traktatens vogter vil Kommissionen behandle sagen for at sikre, at de græske myndigheders godkendelse af Larkos undersøgelse af virkningerne for miljøet ikke er i strid med Fællesskabets lovgivning. Hvis Kommissionen konstaterer, at der foreligger overtrædelse af Fællesskabets lovgivning, beslutter den, om der er grundlag for at indlede en overtrædelsesprocedure i henhold til EF-traktatens artikel 226 (tidl. artikel 169).

(1) Rådets direktiv 97/11/EF af 3. marts 1997 om ændring af direktiv 85/337/EØF om vurdering af visse offentlige og private projekters indvirkning på miljøet, EFT L 73 af 14.3.1997.